นายแบงก์แหยงเงินเฟ้อ-หนี้ยุโรป
แบงก์ระบุเงินเฟ้อ หนี้ยุโรป ยังเป็นปัจจัยลบสำคัญ กดดันเศรษฐกิจไทย ตั้งระบบบริหารความเสี่ยงอย่างเข้มข้น และติดตามดูแลลูกค้าที่ทำธุรกิจส่งออก
6 มิ.ย. 2555

แบงก์ระบุเงินเฟ้อ หนี้ยุโรป ยังเป็นปัจจัยลบสำคัญ กดดันเศรษฐกิจไทย ตั้งระบบบริหารความเสี่ยงอย่างเข้มข้น และติดตามดูแลลูกค้าที่ทำธุรกิจส่งออก 
นายมาร์ค อาร์โนลด์ ประธานเจ้าหน้าที่บริหาร และกรรมการผู้จัดการใหญ่ ธนาคารกรุงศรีอยุธยา กล่าวถึงภาพรวม เศรษฐกิจไทยปีนี้ว่า ยังมีแนวโน้มการขยายตัวดี จากการลงทุนภาคเอกชน และการกระตุ้นของรัฐบาล ทำให้การขยายตัวของสินเชื่อเติบโตได้ โดยธนาคารตั้งเป้าหมายว่า สินเชื่อปีนี้จะขยายตัว 11% โดยในไตรมาสแรกที่โตแล้ว 3.6% ขณะที่ภาพรวมขยายตัว 5-5.5%
อย่างไรก็ตาม ยังมีปัจจัยเสี่ยงที่จะกดดันต่อเศรษฐกิจ คือ อัตราเงินเฟ้อที่มีแนวโน้มสูงขึ้น คาดว่าส่งผลให้คณะกรรมการนโยบายการเงิน (กนง.) ปรับขึ้นอัตราดอกเบี้ยนโยบายอีก 0.25% จากปัจจุบันอยู่ที่ 3% ในช่วงปลายปีนี้
นอกจากนี้ ยังมีปัญหาหนี้ยุโรปที่ ยังกดดันตลาดการเงินและตลาดทุน แม้ธนาคารกรุงศรีอยุธยาจะไม่มีเงินลงทุนในยุโรป แต่ตั้งระบบบริหารความเสี่ยงอย่างเข้มข้น โดยเฉพาะการติดตามดูแลลูกค้าที่ทำธุรกิจส่งออก ที่อาจได้รับผลกระทบทางอ้อมจากปัญหาดังกล่าว โดยธนาคารจะเข้าไปตรวจสอบลูกค้า และพร้อมจะให้ความช่วยเหลือหากได้รับผลกระทบ 
นายมาร์ค กล่าวว่า ภายในไตรมาสนี้ธนาคารจะมีขนาดสินทรัพย์เพิ่มขึ้นแตะระดับ 1 ล้านล้านบาท และมีอัตราผลตอบแทนต่อผู้ถือหุ้น (อาร์โออี) อยู่ที่ไม่ต่ำกว่า 14% หรือ สูงติด 1 ใน 3 ของระบบธนาคารพาณิชย์ เป็นไปตามเป้าหมายระยะแรกของแผนการดำเนินธุรกิจระยะ 5 ปี ของธนาคาร ดังนั้นจากนี้ธนาคารอาจเริ่มมองหาโอกาสขยายธุรกิจออกไปในภูมิภาครองรับการเปิดเขตการค้าเสรีอาเซียน